Udkantsgymnasier ser ud til at miste et økonomisk tilskud, og det kan få mærkbare konsekvenser.

Der er skuffelse at spore på Dronninglund Gymnasium. Det er et af de gymnasier, der fra næste år står til at miste et økonomisk tilskud, som i en årrække har holdt hånden under en række af landets mindre gymnasier. 31 udkantsgymnasier har fået et tilskud på en halv million kroner om året per skole, mens de ventede på en gymnasiereform, der skulle forsimple det såkaldte taxametersystem og permanent løse de problemer, de små gymnasier i mindre byer har med at få økonomien til at hænge sammen. - De små udkantsgymnasier har brug for at få permanentgjort udkantstilskuddet på 0,5 millioner kroner per skole. Uden det risikerer flere af dem at skulle dreje nøglen om, og unge i provinsen kan på den måde risikere at stå uden lokale uddannelsesmuligheder. Det vil være en katastrofe, siger Henrik Nevers, der er formand for organisationen Danske Gymnasier. Reformen er ikke faldet på plads endnu, men den samlede pulje på 15 millioner kroner, som udkantsgymnasierne har fået penge fra, ser ud til at forsvinde fra næste år. - Vi har brug for, at taxameter-reformen gennemføres og at vi får en permanent ordning med faste rammer. Indtil da må politikerne give os det tilskud, de allerede har erkendt, der er brug for, siger rektor Lars Jørgensen fra Dronninglund Gymnasium. Forventer underskud i million-klassen I Fjerritslev har gymnasiets rektor Mikkjal Helmsdal allerede svært ved at få de økonomiske ender til at mødes. - Selv om vi i foråret måtte sige farvel til tre lærere, og i de seneste to år har udskudt vedligeholdelsesarbejde for flere millioner kroner, kan vi ikke få økonomien til at hænge sammen. Vi forventer et underskud i 2023 på 1,1 millioner kroner og på 1,4 millioner kroner i 2024, siger rektoren. Mikkjal Helmsdal håber derfor, at tilskudspuljen ikke bliver afskaffet. Fjerritslev Gymnasium og Dronninglund Gymnasium er to af i alt syv nordjyske gymnasier, der modtager det særlige tilskud. Gymnasierne i Brønderslev, Mariagerfjord, Vesthimmerland, Thisted og på Mors får også tilskud.